ล่าภาษีเพิ่ม7.5หมื่นล.
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

คลังขยับเป้ารายได้สรรพสามิตเป็น3.66แสนล้านสั่งเหยียบคันเร่ง
โพสต์ทูเดย์ — คลังสั่งกรมสรรพ สามิตจัดเก็บรายได้เพิ่มขึ้นในปีนี้อีก 7.5 หมื่นล้านบาท ลดการกู้ยืมของรัฐบาล “เบียร์สุรายาสูบน้ำมัน” เป็นพระเอก
นพ.พฤฒิชัย ดำรงรัตน์ รมช.คลัง เปิดเผยว่า ได้มอบนโยบายให้กรมสรรพสามิตจัดเก็บรายได้ปีงบประมาณ 2553 เพิ่มขึ้น 7.5 หมื่นล้านบาท เพื่อเป็นการช่วยลดภาระการกู้ยืมเงินของรัฐบาลในปี 2553 และเป็นส่วนช่วยในการเพิ่มงบประมาณสำหรับปีงบประมาณ 2554 เพื่อนำเงินมาสนับสนุนโครงการลงทุนด้านต่างๆ ของรัฐบาล
นพ.พฤฒิชัย กล่าวว่า จากการเร่งรัดติดตามผลการจัดเก็บรายได้อย่างใกล้ชิด พบว่าผลของการวางแผนเตรียมตัวที่ดีของกรมสรรพ สามิตและวิธีการบริหารจัดการของนายอารีพงศ์ ภู่ชอุ่ม อธิบดีกรมสรรพสามิตทำให้รายได้โดยรวมปรับตัวดีขึ้นตามภาวะเศรษฐกิจ 
นอกจากนี้ พบว่าผลของการปรับเพิ่มอัตราภาษีสรรพสามิตทั้งเบียร์ สุรา ยาสูบและน้ำมันในเดือน พ.ค. 2552 ส่งผลให้ในระยะ 6 เดือนของปีงบประมาณ 2553 กรมสรรพสามิตสามารถจัดเก็บภาษีได้รวม 2.07 แสนล้านบาท สูงกว่าประมาณการแล้ว 6.12 หมื่นล้านบาท หรือ 41.92% โดยเฉพาะเดือน มี.ค. 2553 พบว่าสามารถจัดเก็บได้รวมทั้งสิ้น 3.97 หมื่นล้านบาท สูงกว่าประมาณการถึง 1.39 หมื่นล้านบาท คิดเป็น 54.31%
ทั้งนี้ ในเดือน มี.ค. 2553 ภาษีน้ำมันและผลิตภัณฑ์น้ำมันเป็นกลุ่มภาษีที่มีการจัดเก็บได้สูงสุดรวม 1.46 หมื่นล้านบาท สูงกว่าประมาณการ 6,254 ล้านบาท หรือ 74.93% เป็นผลมาจากการปรับเพิ่มอัตราภาษีน้ำมันเดือน พ.ค. 2552 ส่งผลให้มีรายได้ภาษีน้ำมันสูงขึ้น 
ภาษีรถยนต์สามารถจัดเก็บได้เป็นอันดับ 2 รวม 5,754 ล้านบาท สูงกว่าประมาณการตามเอกสารงบประมาณ 2,497 ล้านบาท หรือ 76.71% เนื่องจากเศรษฐกิจฟื้นตัว ประชาชนเกิดความเชื่อมั่นและมีการซื้อรถยนต์เพิ่มมากขึ้น
ขณะที่ภาษีเบียร์จัดเก็บได้ 6,736 ล้านบาท สูงกว่าประมาณการตามเอกสารงบประมาณ 2,037 ล้านบาท หรือ 43.35% เป็นผลมาจากการเพิ่มอัตราภาษีเบียร์จากเดิมเสียภาษีแค่ 55% ของมูลค่า เป็น 60% ของมูลค่า ขณะที่ภาพรวมของปริมาณการผลิตเบียร์ในเดือน มี.ค. ก็พบว่าเพิ่มขึ้น 0.15%
นพ.พฤฒิชัย กล่าวอีกว่า เพื่อเป็นการช่วยด้านการคลังและงบประมาณของรัฐบาล จึงได้มอบนโยบายให้กรมสรรพสามิตจัดเก็บรายได้เพิ่มเป็น 3.66 แสนล้านบาท เพิ่มขึ้น 7.5 หมื่นล้านบาท หรือ 25.8% จากเป้าหมายเดิมที่ตั้งไว้แค่ 2.91 แสนล้านบาท และเชื่อว่าจะสามารถจัดเก็บภาษีได้ตามเป้าหมายใหม่แน่
แหล่งข่าวกรมสรรพสามิตเปิดเผยว่า มาตรการหลักในการจัดเก็บรายได้หลังจากนี้ไปจะเข้มงวดการจัดเก็บให้มากขึ้นทั้งผู้ผลิตและจำหน่าย รวมถึงภาษีสินค้าฟุ่มเฟือยและสิ่งแวดล้อม